La Llei estatal 16/2003, de 28 de maig, de cohesió i qualitat del sistema nacional de salut, estableix a l'article 7.1 que el catàleg de prestacions del sistema nacional de salut té per objecte garantir les condicions bàsiques i comunes per a una atenció integral, continuada i en el nivell d'atenció adequat; que es consideren prestacions d'atenció sanitària del sistema nacional de salut els serveis o conjunt de serveis preventius, diagnòstics, terapèutics, de rehabilitació i de promoció i manteniment de la salut adreçats als ciutadans, i, finalment, assenyala les prestacions que ha d'incloure el catàleg.
L'article 8 de la Llei esmentada preveu que les prestacions sanitàries del catàleg s'han de fer efectives mitjançant la cartera de serveis comuns que, segons el que preveu l'article 20, s'ha d'acordar en el si del Consell Interterritorial del Sistema Nacional de Salut i s'ha d'aprovar mitjançant un reial decret, tenint en compte en la seva elaboració l'eficàcia, eficiència, efectivitat, seguretat i utilitat terapèutiques, així com els avantatges i les alternatives assistencials, la cura de grups menys protegits o de risc, les necessitats socials, i el seu impacte econòmic i organitzatiu.
D'acord amb això, es va aprovar el Reial decret 1030/2006, de 15 de setembre, pel qual s'estableix la cartera de serveis comuns del sistema nacional de salut i el procediment per a la seva actualització.
L'article 11 d'aquest Reial decret estableix que les comunitats autònomes, en l'àmbit de les seves competències, poden aprovar les seves carteres de serveis respectives, que han d'incloure, almenys, la cartera de serveis comuns del sistema nacional de salut, la qual s'ha de garantir a tots els seus usuaris, i afegeix que les comunitats autònomes poden incorporar en les seves carteres de serveis una tècnica, tecnologia o procediment no previst en la cartera de serveis comuns del sistema nacional de salut, per a la qual cosa han d'establir els recursos addicionals necessaris.
En tot cas, aquests serveis complementaris, que han de complir els mateixos requisits que estableix l'article 5, no estan inclosos en el finançament general de les prestacions del sistema nacional de salut.
Actualment, la cartera de serveis comuns del sistema nacional de salut no inclou l'atenció podològica per a patologies vasculars i neuropàtiques cròniques a les persones amb diabetis, malgrat que el denominat peu diabètic és una complicació derivada d'aquesta malaltia que pot tenir conseqüències greus com les ulceracions i fins i tot la necessitat d'amputacions.
Per tant, amb l'objectiu de millorar les mesures preventives, i reduir riscos futurs, s'ha considerat convenient incloure l'atenció podològica per a patologies vasculars cròniques de les persones amb diabetis, com a prestació sanitària complementària a les prestacions comunes del sistema nacional de salut.
En conseqüència, d'acord amb el que estableix l'article 39 de la Llei 13/2008, del 5 de novembre, de la presidència de la Generalitat i del Govern, un cop dictaminat el Projecte de decret pel Consell de Treball, Econòmic i Social de Catalunya, d'acord amb el dictamen de la Comissió Jurídica Assessora, a proposta de la consellera de Salut i amb la deliberació prèvia del Govern,
S'estableix l'atenció podològica per a patologies vasculars i neuropàtiques cròniques de les persones amb diabetis, en els supòsits que indica aquest Decret, com a prestació sanitària complementària a les prestacions comunes del sistema nacional de salut, regulades al Reial decret 1030/2006, de 15 de setembre, pel qual s'estableix la cartera de serveis comuns del sistema nacional de salut i el procediment per a la seva actualització.
Els destinataris de la prestació sanitària complementària indicada a l'article 1, a càrrec del Servei Català de la Salut, són les persones residents en el territori de Catalunya que acreditin tenir dret a les prestacions comunes del sistema nacional de salut i compleixin els requisits específics que estableix aquest Decret.
Tenen dret a l'atenció podològica per a patologies vasculars i neuropàtiques cròniques les persones amb diabetis que, a banda dels requisits generals que estableix l'article 2 d'aquest Decret, compleixin algun dels requisits específics següents:
a) Persones amb diabetis amb més de deu anys d'evolució.
b) Persones amb diabetis a les quals s'hagin diagnosticat les següents malalties associades a la diabetis: neuropatia i vasculopatia.
c) Persones amb diabetis que presentin lesions al peu del tipus helomes, onicocriptosis o úlceres neuropàtiques.
d) Persones amb diabetis que necessitin tractament ortopodològic de descàrrega provisional o definitiva de nafres o zones d'hiperpressió.
e) Persones amb diabetis que necessitin tractament ortopodològic per trastorns estructurals o de la marxa.
f) Persones amb diabetis en les quals concorrin altres problemes físics, socials o familiars, com poden ser l'edat, dificultat de visió, dificultat de mobilitat o dependència, que facin necessari que rebin atenció podològica, a criteri dels metges responsables del seu tractament.
El metge o la metgessa de família o el metge o la metgessa especialista, abans de prescriure a una persona amb diabetis l'atenció podològica regulada en aquest Decret, han de verificar que compleix algun dels requisits específics que estableix l'article 3.
Disposicions addicionals.1 El Servei Català de la Salut podrà oferir la prestació complementària objecte d'aquest Decret mitjançant qualsevol de les fórmules de gestió que regula la Llei 15/1990, de 9 de juliol, d'ordenació sanitària de Catalunya..2 El Servei Català de la Salut podrà establir convenis amb el Col·legi de Podòlegs de Catalunya per tal de facilitar l'accés a aquesta prestació..3 Els requisits específics d'accés a les prestacions complementàries, quan ho aconsellin les circumstàncies assistencials, podran ser actualitzats mitjançant una ordre de la persona titular del Departament de Salut.
Aquest Decret entrarà en vigor al cap de tres mesos de la seva publicació al Diari Oficial de la Generalitat de Catalunya.
Barcelona, 24 de febrer de 2009